b'\n_START_ARTICLE_\nFloquet de Neu\n_START_SECTION_\nNom\n_START_PARAGRAPH_\nEl nom original en fang era Nfumu Ngui ("goril\xc2\xb7la blanc"), i Jordi Sabater el va anomenar Floquet de Neu. Inicialment presentat a Tele/eXpres com Blancaneus, va fer fortuna el nom de Sabater quan la revista de la National Geographic el va treure en portada del mar\xc3\xa7 del 1967 amb el nom Snowflake. El nom va tenir ress\xc3\xb2 a la premsa (Stern, Life, Paris-Match) i va ser tradu\xc3\xaft al castell\xc3\xa0 com a Copito de Nieve. Sabater mateix l\'anomenava Floquet o Copi, i els \xc3\xbaltims anys Nfumu. L\'asteroide 95962 Copito, descobert per l\'astr\xc3\xb2nom J. Manteca des de l\'observatori de Begues, reb\xc3\xa9 aquest nom en honor seu.\n_START_SECTION_\nBiografia\n_START_PARAGRAPH_\nVa ser capturat als afores de la ciutat de Nko (Mbini, actualment Guinea Equatorial) l\'1 d\'octubre de 1966 per un ca\xc3\xa7ador anomenat Benito Mani\xc3\xa9, de l\'\xc3\xa8tnia fang, que va abatre una parella de goril\xc2\xb7les, i que va trobar el petit goril\xc2\xb7la blanc abra\xc3\xa7at a sa mare. Mani\xc3\xa9 el vengu\xc3\xa9 al primat\xc3\xb2leg Jordi Sabater Pi per l\'equivalent d\'unes 20.000 pessetes d\'aleshores. Sabater era el conservador del Centre d\'Experimentaci\xc3\xb3 Zool\xc3\xb2gica d\'Ikunde, dependent del Zoo de Barcelona. L\'1 de novembre de 1966 va ser portat a Barcelona i posteriorment al Parc Zool\xc3\xb2gic._NEWLINE_El dia de Sant Josep de 1967 va ser rebut en audi\xc3\xa8ncia oficial per l\'alcalde Josep Maria de Porcioles. Com a curiositat s\'explica que va defecar mentre era assegut a la cadira del despatx de Porcioles._NEWLINE_A causa de ser l\'\xc3\xbanic goril\xc2\xb7la alb\xc3\xad del m\xc3\xb3n va fer que r\xc3\xa0pidament es convert\xc3\xads en un animal emblem\xc3\xa0tic de la ciutat de Barcelona. Tot i que va arribar a tenir 22 descendents, de moment cap no n\'ha heretat el color blanc caracter\xc3\xadstic. Des del 2001 patia un tipus de c\xc3\xa0ncer de pell poc com\xc3\xba, possiblement perqu\xc3\xa8 -en ser alb\xc3\xad- la seva pell rebia un exc\xc3\xa9s de radiaci\xc3\xb3 solar. Al setembre de 2003 es va anunciar que s\'estava morint, i al mes seg\xc3\xbcent se li va aplicar l\'eutan\xc3\xa0sia._NEWLINE_Un gran nombre de cartes han arribat al Zoo de Barcelona demanant la clonaci\xc3\xb3 de Floquet de Neu, la qual cosa el converteix en un dels animals m\xc3\xa9s sol\xc2\xb7licitats per ser clonats. Aix\xc3\xb2 seria possible, ja que el zool\xc3\xb2gic ha guardat mostres del seu ADN.\n_START_SECTION_\nEn la cultura popular\n_START_PARAGRAPH_\nL\'any 2003, l\'escriptor Toni Sala va publicar una biografia en forma d\'autobiografia de Floquet de Neu amb el t\xc3\xadtol Goril\xc2\xb7la blanc. El mateix any, Joan Carreras en narra la seva mort, abans que es produeixi el dec\xc3\xa9s real, a la novel\xc2\xb7la Qui va matar el Floquet de Neu . _NEWLINE_El 2011 es va estrenar la pel\xc2\xb7l\xc3\xadcula d\'animaci\xc3\xb3 Floquet de neu (pel\xc2\xb7l\xc3\xadcula), protagonitzada pel mateix Floquet de Neu i Elsa Pataky.'